### NN 85/2025 (2.6.2025.), Pravilnik o oznakama ili znakovima koji određuju lot kojemu hrana pripada

Ministarstvo poljoprivrede, šumarstva i ribarstva

1129

Na temelju članka 33. stavka 8. Zakona o hrani (»Narodne novine«, broj 18/2023), te članka 38. stavka 3. Zakona o sustavu državne uprave (»Narodne novine«, broj 66/2019), ministar poljoprivrede, ribarstva i šumarstva, uz prethodnu suglasnost glavnog državnog inspektora i ministra vanjskih i europskih poslova donosi

PRAVILNIK

O OZNAKAMA ILI ZNAKOVIMA KOJI ODREĐUJU LOT KOJEMU HRANA PRIPADA

I. OPĆE ODREDBE

Članak 1.

Ovim se Pravilnikom propisuju opći zahtjevi i način navođenja oznake koja omogućuje identifikaciju lota kojem hrana pripada.

Članak 2.

Ovim se Pravilnikom u pravni poredak Republike Hrvatske prenosi Direktiva 2011/91/EU Europskoga parlamenta i Vijeća od 13. prosinca 2011. godine o oznakama ili znakovima koji određuju lot kojem hrana pripada (SL L 242, 20. 9. 2011.).

Članak 3.

(1) U smislu ovoga Pravilnika »lot« označava seriju prodajnih jedinica hrane koja je proizvedena, prerađena ili pakirana u gotovo jednakim uvjetima.

(2) Izrazi koji se koriste u ovome Pravilniku, a imaju rodno značenje odnose se jednako na muški i ženski rod.

II. POSEBNE ODREDBE

Članak 4.

(1) Hrana se ne smije staviti na tržište ako nije označena lot oznakom.

(2) Oznaka lota ne primjenjuje se:

a) kod poljoprivrednih proizvoda koji se nakon otpreme s gospodarstva:

– prodaju ili isporučuju na mjesta privremenog skladištenja, pripreme ili pakiranja

– prevoze do proizvođačkih organizacija

– sakupljaju radi izravne pripreme ili prerade

b) ako je na mjestu prodaje krajnjem potrošaču hrana nepretpakirana ili pakirana na zahtjev potrošača ili je pretpakirana za neposrednu prodaju

c) na pakiranje ili spremnik čija je površina najveće stranice manja od 10 cm2

d) kod pojedinačnih porcija sladoleda, pri čemu se lot oznaka mora nalaziti na skupnom pakiranju sladoleda.

Članak 5.

(1) Oznaku lota mora odrediti i pričvrstiti proizvođač, prerađivač, subjekt koji hranu pakira ili subjekt s poslovnim nastanom u Europskoj uniji koji hranu prvi stavlja na tržište Europske unije.

(2) Oznaka lota mora biti određena i pričvršćena pod odgovornošću jednog od subjekata u poslovanju s hranom iz stavka 1. ovoga članka.

(3) Oznaci lota mora prethoditi slovo »L«, osim u slučajevima gdje se ta oznaka jasno razlikuje od ostalih oznaka na etiketi.

Članak 6.

(1) U slučaju pretpakirane hrane, oznaka lota te prema potrebi slovo »L« navodi se na pretpakovini ili na nju pričvršćenoj etiketi.

(2) U slučaju nepretpakirane hrane, oznaka lota i gdje je prikladno slovo »L« mora se navesti na pakiranju ili spremniku ili ako to nije moguće, na pratećem trgovačkom dokumentu.

(3) U svim slučajevima oznaka lota mora biti lako vidljiva, jasno čitljiva i neizbrisiva.

Članak 7.

Oznaku lota nije potrebno navoditi u slučaju hrane koja je označena datumom minimalne trajnosti ili »upotrijebiti do« datumom, kada taj datum sadrži najmanje oznaku dana i mjeseca u tom redoslijedu.

Članak 8.

Ovaj Pravilnik ne utječe na oznake uređene propisima u području sigurnosti hrane.

III. PRIJELAZNE I ZAVRŠNE ODREDBE

Članak 9.

Danom stupanja na snagu ovoga Pravilnika prestaje važiti Pravilnik o oznakama ili znakovima koji određuju seriju ili lot kojem hrana pripada (»Narodne novine« broj 26/13).

Članak 10.

Ovaj Pravilnik stupa na snagu osmoga dana od dana objave u »Narodnim novinama«.

Klasa: 011-01/23-01/49
 Urbroj: 525-09/576-25-16
 Zagreb, 22. svibnja 2025.

Potpredsjednik Vlade
 i ministar
 David Vlajčić, v. r.